*Pranešimas žiniasklaidai*  
*2026 m. sausio 27 d.*

**Nematomas pavojus keliuose – nuo sunkvežimių stogų slystantis ledas gali sukelti avarines situacijas**

**Žiemą nuo sunkvežimių stogų slystantys ledo luitai keliuose tampa nematoma, tačiau itin pavojinga grėsme, ypač šiomis dienomis, kai dėl smarkios lijundros ledas ant transporto priemonių kaupiasi itin greitai. Jis gali akimirksniu sudaužyti lengvųjų automobilių stiklus ar sukelti avarines situacijas keliuose. Draudimo bendrovės BTA duomenimis, tokie incidentai nėra reti ir dažnai baigiasi ne tik materialine žala, bet ir realiu pavojumi žmonių saugumui.**

Pasak BTA Ekspertizių skyriaus vadovo Andriaus Žiukelio, staigūs temperatūros svyravimai lemia, kad ant vilkikų stogų susikaupęs sniegas dieną aptirpsta, o naktį vėl užšąla – susidaro sunkūs ledo luitai, kurie pajudėjus transporto priemonei gali bet kada nuslysti.

„Vairuotojai dažnai mato tik tai, kas vyksta priešais juos, tačiau nuo vilkiko stogo nuslystantis ledas – netikėtas ir sunkiai prognozuojamas pavojus. Tai ypač pavojinga sankryžose, kuomet stabdymas yra staigesnis. Dėl stabdymo ar posūkio metu nuo stogo nuslydęs ledo gabalas gali sudaužyti lengvojo automobilio priekinį stiklą, apgadinti kėbulą ar priversti vairuotoją staigiai stabdyti, sukeliant grandininę avariją“, – sako A. Žiukelis.

**Didžiausia rizika – greitkeliuose ir magistralėse**

BTA Ekspertizių skyriaus vadovo teigimu, didžiausia rizika kyla sankryžose – stabdant ar staigiau manevruojant.

„Kai nuo sunkvežimio stogo staiga nuslysta ledas ar sniegas, vairuotojui nebelieka laiko pasiruošti – reakcija būna instinktyvi. Sankryžoje tai pavojinga, kadangi stabdant ar greitėjant ledas gali nučiuožti į priekį ar atgal ir apgadinti kitus automobilius, taip pat ir važiuojančius greta sunkvežimio – posūkių juostose ar žieduose ledas gali nuslysti į šoną. Todėl verta laikytis didesnio atstumo ir vengti važiuoti greta sunkvežimio, jei sankryžoje yra daugiau nei viena eismo juosta, ypač, kai matomas apšalęs stogas ar krentantis sniegas“, – pabrėžia A. Žiukelis.

Nors daug kalbama apie lengvųjų automobilių paruošimą žiemai, A. Žiukelio teigimu, sunkiojo transporto priežiūra taip pat yra itin svarbi.

„Sunkvežimių stogų valymas prieš išvažiuojant į kelią turėtų būti tokia pati savaime suprantama praktika kaip žibintų ar padangų patikra. Nevalytas stogas – tai ne tik techninė smulkmena, bet ir tiesioginė rizika kitiems eismo dalyviams“, – teigia Ekspertizių skyriaus vadovas.

Eksperto teigimu, itin svarbus vaidmuo tenka transporto įmonėms. Sudarius tinkamas sąlygas sunkvežimių vairuotojams, pavyzdžiui, įrengus sniego valymo vietas prie sandėlių, terminalų ar krovos aikštelių, taip pat aprūpinus vairuotojus specialiais įrankiais saugiam stogų valymui, galima reikšmingai sumažinti riziką keliuose.

**Ragina vairuotojus išlikti budrius**

A. Žiukelis taip pat ragina lengvųjų automobilių vairuotojus žiemą laikytis didesnio atstumo nuo sunkiasvorių transporto priemonių ir vengti ilgai važiuoti tiesiai už vilkiko.

„Papildomi keli metrai atstumo gali tapti lemiamais, ypač magistralėje, kur viskas įvyksta per sekundę. Jei matote, kad vilkikas apšalęs, ant stogo susikaupęs sniegas ar ledas ratuose, neverta važiuoti tiesiai iš paskos: padidinkite atstumą, o jei sąlygos leidžia – saugiai jį aplenkite, negrįždami į juostą per arti. Tokiais atvejais didžiausia klaida yra laikytis „įprasto“ atstumo – žiemą jis paprasčiausiai per trumpas“, – pataria A. Žiukelis.

Jis taip pat priduria išlikti budriems ir sankryžose, kur rizika išauga net ir važiuojant nedideliu greičiu.

„Artėjant prie sankryžos svarbu sumažinti greitį iš anksto, įvertinti kelio dangą ir nepasitikėti vien tuo, kad kiti eismo dalyviai sustos laiku. Jei kyla bent menkiausia abejonė dėl stabilumo ant kelio ar kito vairuotojo veiksmų, saugiausias sprendimas – pristabdyti, laikytis didesnio atstumo ir vengti staigių manevrų“, – atkreipia dėmesį A. Žiukelis.